شويا ديال التكركير الكحل... “الرد على لُخرازا من ولد خويا ديال كازا”... بقلم “الباشا ولد خويا”... – خوذ ورقة وقلُم، وآجي رييح حيدايا وكتب ليا مقال... – ولليتتي يا الخُرزي كاتكتب المقالات؟ والله حتى الصحافة والثقافة ضرب بوهوم لخلا، مللي غير نوض وكتب، ونوض وحلل... – “نورمال” آ الحمار...مللي نتوما سكتتو للي زعما كانتيقو فيكوم وخويتو التيران، اللهم نكتب أنا ننيت..ولا حكًرتيني حينت خارج من التحضيري؟ – حاشا آسيدي..ماعاشش للي يحكًرك، فتي عليا هانا...بالحق علاش بغيتي تدوي؟ – كتب وزم فممك...يا الله “سربي عططلتيني” ولا راه غادي لفكار تهرب ليا: “أنا، الباشا ولد خويا، في كامل الوعي ديالي، بلا رويجة بلا كويفة عيسية، بلا بيررات...كايبان ليا بللي السياسة ديال الأحزاب ماشي حتى لتما...نهار صوتنا على الدستور كًالو لينا راه خلاو للملك سلطة الزللاط والهراوة، يعني الداخلية وما جاورها بحال ذاك الشي ديال “سلا وماجاورها”، وخللاو ليه العلاقات معا الدول والعالم، وخللاو ليه الإسلام...تماك عاد مشيت وصوتت بنعم وانا راسي عالي ومرفوع...حينت إيلى خلليتي هاذ الأمور لهاذ الأحزاب ديال دابا غادين “يزييدونا للزيتون، وتما ينوض الريتول، ويولي للي تفرما يبقى تما، وللي تهررس ها الكرارس، ويولي للي غلب على فار يقطع ليه زنطيطو إيلى ماكنش متافق معاه”...هاذ الشي علاش صوتت وكًلت نعم...شي لاخر ماعممر دين مو ماهممني، و... – و”دين مو لاش”؟ واش نكتبها؟ “كتب آسيدي وما تقاطعنيش، لأن داك شي للي كاندوي عليه ماعندش دين مو الدين، هاذاك الشي علاش كانعاير لدين مو الدين حينت ما عندوش الدين...كتب واسكت... – هانا واخا ما فهمتش مزيان...زيد... “ولكن دابا وليت كانشوف بللي هاذ الأحزاب والقواويد ديالها للي كايدافعو عليها، من المثقفين ومن لعرايا، كايكًولو العكس، وكايغووثو بيه كًاع...ها للي كايكًول ليك :”والله ما يخصك خصصاص من البيجيدي”، بحال إيلى عاد اكتاشف بللي البيجيدي جا هو اللول في الانتخابات...ها للي يكًول ليك: “لا آسيدي عطيو الداخلية والخارجية للأحزاب”، بحال إيلى أنا ماصوتتش على شي حاجة سميتها الدستور”...وبعااااد من هاذ الشي كًاع....دابا ناض ليك باك حميد شباط ودار من راسو “ماليك” وبدا يعررق لموريطانيا بذاك المعيور لقديم ديال علال الفاسي بكري‘ في الوقت للي دابا خرانا ماجامعاه شراوط معاهوم ومعا البوليساريو والجزائر، وفي الوقت للي العلاقت مقااااودة بززاف معا ذاك بوحنيكات ديال رئيسهوم..ولا باك ابن كيران للي حتى هو يحساب ليه راسو ولى “ماليك” وبدا يعررق للرواسا على سوريا ويحل في درقوشو بلا ما يراعي لمكانتو وهو رئيس حكومة معين... “وراني غادي نكًول ليكوم كلمة وحدة...غير كونو رجال، ولا غادي نتقدم ليكوم للانتخابات، وندخخل ليكوم الديمقراطية ديالي وللي ديما كاندافع عليها حتى تولليو نادمين على هاذ الساعة للي تحل ليكوم فيها الفم...والديمقراطية ديالي راكوم عارفينها، يعني نجمعكم في الصحراء ونبني عليها سور، وماكاين غير الجوع والخدمة حتى تولليو تمشيو فوكً البيض وما يتهرسسش، عاد نرججع ليكوم الديكتاتورية...وها وذني منكوم”...وأرى ليا “نسيني المقال”... – وايلي آولد خويا، راه بان ليا بحال إيلى قلبتي هنا الديمقراطية والديكتاتورية، لا؟ – خلليها هاككاك، كل واحد وفهامتو للديمقراطية والديكتاتورية آسيدي...أنا عزيز عليا “فرانكو” للي دار الديمقراطية ديال بالصح حتى رججع “سبانيول” رجال ومتحضضرين... – اسمح ليا آخويا ‘الباشا”، أنا ماغاديش نلقى شي رئيس تحرير للي غادي ينشر ليا هاذ التسطية ديالك...هاهو كتبتو ونتا عطيه لشي واحد من الصحفيين للي كايجيو عندك في “الويكاند” يكًارديو عندك طوموبيلاتهوم...الله يعاونك.. – ألطززززززززززز...عولنا عليكوم بكري يا مثقفين آخر زمان، ويا أحزاب، ويا رجالات السياسة للي مللي كانسمع سمياتهوم كانقول كون غير وددعت بكري مللي كانو بحال عبد الرحيم بوعبيد وبحال اكًديرة وبحال اليوسفي وبحال حتى عباس الفاسي بكررو...ياالله غير عطيني التيساع، ماتنشروش آسيدي، عارف راسي “ماعندي زهر” بحال أختي نجاة عتابو الله يذكرها بيخير... 
ها علاش صوتت بنعم فالدستور: عزيز عليا “فرانكو” للي دار الديمقراطية حتى رججع “سبانيول” رجال ومتحضضرين